google/wiki40b huggingface dataset:
จันทร์มหันตภัย

เนื้อเรื่องย่อ

พินัยกรรมของมหาสถาปนิกผู้สร้างจักรวาลถูกคณะผู้ดูแลทั้งเจ็ดฉีกออกเป็น 7 ส่วน โดยนำไปซุกซ่อนไว้ในสถานที่ต่าง ๆ ทั่วจักรวาล และคณะผู้ดูแลเหล่านั้นก็ลงมือปกครองบ้าน ศูนย์กลางของจักรวาล โดยใช้อำนาจแห่งกุญแจซึ่งเป็นวัตถุที่ทรงอำนาจ พินัยกรรมชิ้นที่ด้อยความสำคัญที่สุดตกอยู่ในการครอบครองของคุณวันจันทร์ โดยถูกซ่อนไว้ในการดูแลของยามรักษาการณ์โลหะ บนดาวดับ ณ ของจักรวาล มาตลอดสามล้านห้าแสนกว่าวัน แต่แล้วพินัยกรรมชิ้นนั้นก็หลุดลอยจากการคุมขัง
อาเธอร์ เพนฮาลิกอน เด็กชายอายุ 12 ปีบนโลกที่กำลังจะตายด้วยโรคหืดกำเริบ ได้รับครึ่งหนึ่งของกุญแจจากคุณวันจันทร์ด้วยอุบายของพินัยกรรม ทำให้เขารอดชีวิต หลังจากนั้นก็เกิดเรื่องประหลาดมากมายในชีวิตของเขา เช่น สมุดประหลาดที่ขยายตัวได้ อาคารประหลาดที่ผสมผสานสถาปัตยกรรมหลายแบบปรากฏตัวแทนบ้านของคน เมื่อคุณวันจันทร์รู้ความจริงก็ส่งเหล่าพวกหน้าสุนัขติดตามเอากุญแจกลับมา พร้อมกับนำเชื้อโรคไข้หลับมาสู่ชาวโลก ทำให้คนเหล่านั้นพากับหลับและตายลง
อาเธอร์ต้องการจะกำจัดโรคไข้หลับให้หมดไปจากโลก นำพาเขาเข้ามาผจญภัยในบ้านหลังใหญ่ซึ่งเป็นที่ตั้งของอาณาจักรแห่งกาลเวลา สถานที่ควบคุมจักรวาล มีมหันตภัยมากมายรออาเธอร์อยู่ ที่นี่เขาได้พบกับซูซี่ ฟ้า เด็กของคนเป่าปี่ และพบกับความประหลาดที่น่าเหลือเชื่อของบ้าน เขาต้องเผชิญหน้ากับภัยอันตรายจากคุณวันจันทร์และสิ่งเลวร้ายมากมายเพื่อชิงเอากุญแจอีกครึ่งหนึ่งที่คุณวันจันทร์ครอบครองอยู่ และนำมารวมกันให้เป็นหนึ่งเดียว เพื่อชีวิตของชาวโลก และสิทธิในการปกครองบ้านโดยสมบูรณ์

ดาวดับ

ดาวดับเป็นดาวฤกษ์ซึ่งดับไปแล้วดวงหนึ่ง ณ ปลายเขตของเวลาในอาณาจักรชั้นที่สอง เส้นผ่านศูนย์กลางไม่เกินหนึ่งพันหลา มันเป็นที่ซ่อนของพินัยกรรมส่วนแรก ซึ่งถูกขังอยู่ในผลึกแก้วที่มีความแข็งยิ่งกว่าเพชร บรรจุอยู่ในกล่องแก้วไม่มีวันแตก ถูกลั่นกลอนอยู่ในกรงที่ทำจากเงินและแร่หินเขียว (มาลาไคต์) และถูกเฝ้าโดยหุ่นยนต์ยามรักษาการณ์ 12 ตัว
โชะตะคอน

โชะตะคอน (อักษรโรมัน: shotacon; ญี่ปุ่น: ショタコン shotakon) หรือมักย่อว่า โชะตะ (ショタ) เป็นคำตลาดในภาษาญี่ปุ่น ย่อจากคำประสมว่า "โชตะโรคอมเพลกซ์" (shōtarō complex; 正太郎コンプレックス) แปลว่า ปมโชตะโร มีที่มาจากตัวละครชื่อ โชตะโร (正太郎) ในอนิเมะเรื่อง เทตสึจิน หุ่นเหล็กหมายเลข 28 (Tetsujin 28-go)
โชะตะคอน หมายความว่า ความหลงใหลใน "หนุ่มน้อย" หรือบุคคลที่มีความหลงใหลเช่นนั้น ตรงกันข้ามกับโลลิคอน (lolicon) ซึ่งว่าด้วย "สาวน้อย" อนึ่ง คำโชะตะคอนนี้ ภายนอกประเทศญี่ปุ่นยังใช้เรียกมังงะหรืออนิเมะซึ่งแสดงภาพตัวละครผู้ชายในวัยหนุ่มหรือก่อนเป็นหนุ่มไปในอิริยาบถเร้ากำหนัดหรือเชิงสังวาส ทั้งยังใช้หมายถึงตัวละครชายที่พ้นวัยหนุ่มแล้วแต่ยังมีรูปโฉมเยาว์วัยเหมือนหนุ่มอยู่ด้วย ในหมู่ผู้นิยมวัฒนธรรมญี่ปุ่น ทั้งที่เป็นชาวญี่ปุ่นเองและชาวประเทศอื่นนั้น งานประเภทโชะตะคอนมีทั้งที่เร้ากำหนัดเพียงเล็กน้อย ที่ชวนรักใคร่ ที่ไม่เกี่ยวเนื่องกับกิจกรรมทางเพศโดยสิ้นเชิง ไปจนถึงที่แสดงความลามกอนาจารอย่างแจ้งชัด
เช่นเดียวกับโลลิคอน โชะตะคอนนั้นสัมพันธ์กับทัศนคติเรื่องคะวะอี (kawaii, ความน่ารัก) และโมะเอะ (moe, บุคลิกลักษณะน่ารัก อ่อนหวาน อ่อนวัย และชวนปกป้องดูแล) องค์ประกอบโชะตะคอน อาทิ ยะโอะอิ (yaoi, ชายรักร่วมเพศ) นั้น ค่อนข้างดาษดื่นในมังงะประเภทโชโจะ (shōjo, มังงะที่มีกลุ่มลูกค้าเป็นหญิงสาววัยรุ่น) เช่น เรื่อง เลิฟเลส (Loveless) ที่ว่าด้วยความสัมพันธ์เชิงสังวาสระหว่างเด็กชายอายุสิบสองปีกับผู้ชายอายุยี่สิบปี ส่วนมังงะประเภทเซเน็ง (seinen, มังงะที่มีกลุ่มลูกค้าเป็นชายหนุ่ม) โดยเฉพาะที่มีกลุ่มเป้าหมายเป็นโอะตะกุ (otaku, ผู้นิยมมังงะ อนิเมะ หรือวิดีโอเกมเป็นพิเศษ) นั้น บางคราวก็แสดงตัวละครชายวัยรุ่นไปในเชิงเร้ากามารมณ์แต่ไม่ลามกอนาจาร เช่น เรื่อง ยุบิซะกิมิลก์ที (Yubisaki Milk Tea) ที่มีตัวเอกเป็นเด็กชายลักเพศอายุสิบหกปี
นักวิพากษ์วิจารณ์บางคนเห็นว่า งานประเภทโชะตะคอนนั้นส่งผลให้เกิดการล่วงละเมิดทางเพศต่อเด็กขึ้นจริง ๆ ขณะที่นักวิจารณ์กลุ่มอื่น ๆ แย้งว่า ข้ออ้างดังกล่าวไม่มีพยานหลักฐานรองรับ และถึงมี ก็เป็นพยานหลักฐานที่บ่งชี้ไปในทางอื่นเสียมากกว่า
อุโมงค์ซาซาโงะ

อุโมงค์ซาซาโงะ (ญี่ปุ่น: 笹子トンネル โรมาจิ: Sasago Tonneru; อังกฤษ: Sasago Tunnel) เป็นอุโมงค์บนทางด่วนชูโอ ประเทศญี่ปุ่น ตั้งอยู่บนพรมแดนระหว่างเมืองโคชูกับเมืองโอตสึกิ จังหวัดยามานาชิ ห่างจากกรุงโตเกียวไปทางตะวันตกราวแปดสิบกิโลเมตร อุโมงค์นี้สร้างขึ้นเมื่อ พ.ศ. 2520

การถล่มบางส่วน

ราวแปดนาฬิกาของวันที่ 2 ธันวาคม 2555 เพดานคอนกรีตอุโมงค์ซาซาโงะเกือบ 150 ชั้น หนา 20 เซนติเมตร และหนัก 1.2 ตัน ได้ถล่มลงทับยานพาหนะสามคัน รวมถึงรถตู้ซึ่งบรรทุกผู้โดยสารหกคนและเป็นต้นเพลิง ในระหว่างอุบัติเหตุ สามารถเห็นกลุ่มควันพลุ่งขึ้นจากปากอุโมงค์ทางเมืองโคชูด้วย 
มีการยืนยันว่า มีผู้เสียชีวิตเก้าคน เป็นเหตุให้อุโมงค์ถูกสั่งปิดอย่างไม่มีกำหนด ลักษณะการถล่มในครั้งนี้คล้ายคลึงกับที่อุโมงค์ฟอร์ตพอยต์แชนเนล เมืองบอสตัน รัฐแมสซาชูเซตส์ ถล่มเมื่อปี 2549
นกกาน้ำ

ลักษณะ

เป็นนกขนาดกลางถึงใหญ่ มีลักษณะทั่วไปคล้ายอีกา กินปลาเป็นอาหาร ส่วนมากมีขนสีดำ บางชนิดเป็นลายขาว-ดำ หรือสีสันสดใส
อาศัยอยู่บริเวณป่าชายเลน, หนอง, บึง, ทะเลสาบ และแหล่งน้ำอื่น ๆ พบทั้งหมด 38 ชนิดทั่วโลก ในประเทศไทยพบทั้งหมด 3 ชนิด คือ นกกาน้ำเล็ก (P. niger), นกกาน้ำปากยาว (P. fuscicollis) และนกกาน้ำใหญ่ (P. carbo) ชนิดที่พบได้บ่อยมาก คือ นกกาน้ำเล็ก อาหารส่วนใหญ่ของนกกาน้ำ คือ ปลาชนิดต่าง ๆ มันจะดำลงไปในน้ำเพื่อจับปลามาเป็นอาหาร แต่ขนของนกกาน้ำจะไม่มีน้ำมันเคลือบกันน้ำได้เหมือนเป็ด ดังนั้นเมื่อโผล่ขึ้นมาจากน้ำแล้ว ทุกครั้งจะกางปีกออกเพื่อผึ่งให้แห้ง

วิวัฒนาการ

นกกาน้ำเป็นนกโบราณหรือมีวิวัฒนาการต่ำมาก และมีเชื้อสายใกล้ชิดกันมากกับนกในวงศ์ Anhingidae หรือนกอ้ายงั่ว ซึ่งมีรูปร่างคล้ายคลึงกันมาก แต่ลักษณะของปากแตกต่างกัน นักบรรพชีวินวิทยาเคยขุดค้นพบซากดึกดำบรรพ์ของบรรพบุรุษของนกทั้งสองวงศ์ในทวีปอเมริกาเหนือซึ่งมีอายุย้อนหลังไปถึงเมื่อราว 60,000,000 ปีที่ผ่านมา สันนิษฐานว่านกอ้ายงั่วมีวิวัฒนาการจนแตกต่างจากนกกาน้ำเมื่อราว 30,000,000 ปีที่ผ่านมา
นักบรรพชีวินวิทยาขุดค้นพบซากดึกดำบรรพ์ หรือซากฟอสซิล ของนกกาน้ำได้ 24 ชนิด และชนิดที่เก่าแก่ที่สุดมีอายุย้อนหลังไปถึงยุคเทอร์เชียรีตอนต้น เมื่อราว 50,000,000 ปีที่ผ่านมา ซากดึกดำบรรพ์ของนกกาน้ำ 24 ชนิดนี้มีลักษณะแตกต่างกันจนสามารถแยกออกได้ถึง 4 สกุล คือ สกุล Graculavus, สกุล Actiornis, สกุล Pliocarbo และสกุล Phalacrocorax ที่พบในปัจจุบัน
สำหรับนกกาน้ำในสกุล Phalacrocorax ซึ่งเป็นสกุลที่มีวิวัฒนาการสูงสุด และยังคงมีชีวิตอยู่ต่อมาจนถึงปัจจุบัน นักบรรพชีวินวิทยาได้วิเคราะห์ซากดึกดำบรรพ์ของนกกาน้ำในสกุลนี้ที่ขุดค้นพบได้ แล้วสันนิษฐานว่านกกาน้ำในสกุลนี้เกิดขึ้นมาบนโลกตั้งแต่ยุคโอลิโกซีน เมื่อราว 40,000,000 ปีมาแล้ว

รูปร่าง

รูปทรงของนกกาน้ำจะมีลักษณะอวบอ้วน แต่ค่อนข้างเพรียวยาวเหมือนกับตอร์ปิโด มีลำคอยาว หัวค่อนข้างเล็กยาว และปากยาว จึงเหมาะสมที่จะพุ่งตัวลงไปแหวกว่ายอยู่ใต้น้ำอย่างแคล่วคล่อง แต่ในเวลาที่ยืนอยู่บนพื้นดินริมน้ำหรือเกาะอยู่บนต้นไม้ ลำตัวของนกกาน้ำยกขึ้นค่อนข้างตั้งตรง เพราะขาอยู่ค่อนไปทางด้านท้ายของลำตัวมาก แต่มักหดลำคอเป็นรูปตัว S และทำหลังโก่ง
แต่ในขณะว่ายน้ำ ลำตัวของนกกาน้ำดูค่อนข้างเพรียว เพราะขาอยู่ค่อนไปทางด้านท้ายของลำตัวมาก เหมาะที่จะพุ่งตัวแหวกว่ายอยู่ในน้ำเป็นอย่างยิ่ง ไม่เหมือนนกในวงศ์ใด นอกจากนกอ้ายงั่วซึ่งมีลักษณะใกล้ชิดกับนกกาน้ำเท่านั้น อย่างไรก็ดี ในขณะบินนกกาน้ำดูคล้ายนกเป็ดน้ำมาก และนกตัวผู้และนกตัวเมียเหมือนกันจนแยกความแตกต่างระหว่างเพศไม่ได้ แต่นกตัวผู้มักมีขนาดใหญ่กว่าและน้ำหนักมากกว่านกตัวเมียเล็กน้อย

ความสัมพันธ์กับมนุษย์

ในแถบเอเชียตะวันออก เช่น จีน หรือญี่ปุ่น มีการเลี้ยงนกกาน้ำไว้เพื่อให้หาปลาให้ชาวประมง โดยเฉพาะในญี่ปุ่น กระทำกันจนเป็นประเพณีหรือวัฒนธรรม
นอกจากนี้แล้ว ในอังกฤษ นกกาน้ำถือเป็นต้นแบบให้แก่นกไลเวอร์ อันเป็นสัญลักษณ์ประจำเมืองลิเวอร์พูล และตราสัญลักษณ์ของสโมสรฟุตบอลลิเวอร์พูลด้วย
โคกิ คาเมดะ

ประวัติ

คาเมดะเป็นบุตรคนโตของ ชิโร คาเมดะ ผู้เป็นเทรนเนอร์และพ่อของตนเอง  ทั้งตัวของโคกิ คาเมดะเองก็ยังมีน้องชายอีก 2 คน ที่เป็นนักมวยเช่นเดียวกัน นั่นก็คือ ไดกิ คาเมดะ และ  โทโมกิ คาเมดะ ได้ชื่อว่าเป็นนักมวยที่มีทั้งชาวญี่ปุ่นรักและชังในเวลาเดียวกัน เนื่องจากมีบุคลิกท่าทางการชกมวยและการสัมภาษณ์ทางสื่อมวลชนที่กวนประสาท 
คาเมดะเริ่มต้นการชกมวยอาชีพ 8 ครั้งแรก ด้วยการชนะนักมวยชาวไทยล้วน ๆ รวมทั้งการชนะน็อค สมาน ส.จาตุรงค์ อดีตแชมป์โลกชาวไทยใน ยกที่ 1 ในการชกครั้งที่ 7 ด้วย จากนั้น ได้ครองแชมป์ OPBF รุ่นฟลายเวทและแชมป์โลกของสมาคมมวยโลก (WBA) ในรุ่นจูเนียร์ฟลายเวท แล้วสละเพื่อขึ้นไปชกในรุ่นฟลายเวท เมื่อไดกิ คาเมดะ น้องชายทำผิดกติกาในการชกกับไดซูเกะ ไนโต ในการชิงแชมป์ฟลายเวทสภามวยโลก (WBC) ทำให้ตระกูลคาเมดะทั้งหมดถูกสั่งห้ามชกในญี่ปุ่น ต้องเดินทางไปชกที่เม็กซิโกอยู่ 2 ครั้ง แต่ก็ได้รับอนุญาตให้กลับมาชกได้ในบ้านเกิดอีกครั้ง
ในที่สุด คาเมดะก็ได้มีโอกาสขึ้นชิงแชมป์โลกอีกครั้งในรุ่นฟลายเวท ของสภามวยโลก กับ ไดซูเกะ ไนโต นักมวยเพื่อนร่วมชาติที่คว้าแชมป์มาจาก พงษ์ศักดิ์เล็ก กระทิงแดงยิม นักมวยชาวไทย ผลการชกปรากฏว่าคาเมดะเป็นฝ่ายเอาชนะคะแนนไปได้อย่างขาดลอย 116-112, 117-111 และ 117-111
แต่เมื่อมาป้องกันตำแหน่งครั้งแรกกับ พงษ์ศักดิ์เล็ก แล้ว เมื่อวันที่ 27 มีนาคม พ.ศ. 2553 คาเมดะเป็นฝ่ายมีแผลแตกตั้งแต่ยกที่ 4 และพงษ์ศักดิ์เล็กเป็นฝ่ายถูกตัดคะแนนในยกที่ 5 จากหัวชน แต่ก็ไม่อาจทำอะไรพงษ์ศักดิ์เล็กได้ชัดเจน จึงเป็นฝ่ายแพ้คะแนนไปอย่างไม่เป็นเอกฉันท์ 114-114, 116-112 และ 115-112 เสียแชมป์โลกไปเพียงการป้องกันตำแหน่งครั้งแรกเท่านั้นเอง
ต่อมา โคกิ คาเมดะ ได้เลื่อนรุ่นขึ้นไปชกในรุ่นแบนตั้มเวท และสามารถคว้าแชมป์โลกในรุ่นนี้มาได้ของสมาคมมวยโลก ในปลายปี พ.ศ. 2553
ในการป้องกันตำแหน่งกับ พนมรุ้งเล็ก ไก่ย่างห้าดาวยิม นักมวยชาวไทยเมื่อต้นเดือนเมษายน พ.ศ. 2556 ปรากฏว่าคาเมดะเอาชนะคะแนนไม่เป็นเอกฉันท์ ท่ามกลางเสียงวิจารณ์จากสื่อมวลชนชาติที่เป็นกลางหรือแม้แต่ของญี่ปุ่นเองก็ตาม เห็นว่าคาเมดะไม่สมควรที่จะเป็นผู้ชนะ และเจ้าตัวเองก็ได้ยอมรับด้วยว่า ตัวเองชกได้แย่ในครั้งนี้และกล่าวขอโทษต่อแฟน ๆ มวยบนเวทีหลังการชกเสร็จถึง 6 ครั้ง
โคกิ คาเมดะ ได้ป้องกันตำแหน่งไปอีก 2 ครั้ง และได้สละตำแหน่งเมื่อเดือนเมษายน ปีถัดมา เพื่อที่จะลดรุ่นลงไปชกในรุ่นซูเปอร์ฟลายเวทแทน โดยมีเป้าหมายจะขอชิงแชมป์โลกรุ่นนี้ของ WBA กับ โคเฮ โคโนะ ในสหรัฐอเมริกา นักมวยเพื่อนร่วมชาติที่ได้ตำแหน่งมาจากการเอาชนะทีเคโอ เด่นเก้าแสน กระทิงแดงยิม ซึ่งเป็นแชมป์เฉพาะกาลชาวไทย ไปก่อนหน้านี้ไม่นาน แต่ไม่สำเร็จ ผลการชกโคโนะชนะคะแนนยังรักษาแชมป์โลก WBA ไว้ได้
สถานีบางจาก

ที่ตั้ง

บนถนนสุขุมวิท ระหว่างซอยสุขุมวิท 97 และซอยสุขุมวิท 99 กับซอยสุขุมวิท 60/2 และซอยสุขุมวิท 62 ในพื้นที่แขวงบางจาก และแขวงพระโขนงใต้ เขตพระโขนง กรุงเทพมหานคร

รูปแบบของสถานี

เป็นแบบมีชานชาลาอยู่ 2 ข้าง (side platform station) ขนาดมาตรฐาน กว้างประมาณ 20 เมตร ยาวประมาณ 150 เมตร ประกอบด้วยชั้นขายบัตรโดยสาร และชานชาลา ในส่วนหลังคาชานชาลามีการออกแบบให้ป้องกันฝนสาดและแดดส่อง โดยเชื่อมปิดหลังคาทั้งหมด

สิ่งอำนวยความสะดวก

ลิฟต์ สำหรับผู้พิการ ไปยังชั้นขายบัตรโดยสารและชานชาลา จากทางเท้าทั้ง 2 ฝั่ง
เดชีเฟรเดแล็ทร์

รูปแบบรายการ

รายการนี้เปิดโอกาสให้ชาวฝรั่งเศสเข้ามาตอบคำถาม โดยทั้ง 2 ท่านจะเป็นผู้เข้าแข่งขันทางบ้านที่สมัครเข้ามาในรายการนี้ จะแข่งทั้งหมด 8+8 เกม แข่ง 2 รอบ ก็คือ คณิตศาสตร์และอักษรศาสตร์ ใครที่ได้คะแนนมากที่สุดจะได้เป็นแชมป์ 1 สมัย ถ้าใครทำได้แชมป์ 10 สมัย จะมีรางวัลพิเศษที่ทางรายการมอบให้ทั้งตำแหน่งชนะเลิศและตำแหน่งรองชนะเลิศ

เทปพิเศษ

ในเทปพิเศษนี้จะนำเอาผู้เข้าแข่งขันที่เคยเป็นแชมป์ 5 สมัย ทั้งหมดโดยจะการสุ่มหาผู้โชคดีเข้ามา 2 คน โดยจะแข่งขันเกมคณิตศาสตร์และอักษรศาสตร์ ผู้เข้าแข่งขันท่านใดได้คะแนนมากที่สุด ได้เป็นแชมป์ประจำปี พร้อมถ้วยรางวัล และของรางวัลจากทางรายการ

เกมที่ใช้ในการตอบคำถาม

คณิตศาสตร์ ทางรายการจะนำโจทย์คณิตศาสตร์ในรูปแบบตัวเลขซึ่งจะคล้ายคลึงกับรายการ IQ 180 (ที่เคยออกอากาศทางช่อง 5 ของไทย) ทั้งหมด 6 ตัว ตั้งแต่ 0-9 10, 25, 50, 75, 100 และคำตอบที่เราต้องการ ใครคำนวณถูกต้องจะได้คะแนน เวลาในการคำนวณ 40 วินาที จะต้องคำนวณให้ถูกต้องสมบูรณ์ ในกรณีผู้เข้าแข่งขันท่านใดคำนวณผิด วิทยากรจะเป็นคนเฉลย
อักษรศาสตร์ ทางรายการจะนำโจทย์ ตัวอักษรละติน A-Z ทั้งหมด 10 ตัว ผู้เข้าแข่งขันจะต้องบอกจำนวนสระ เวลาในการคิด 30 วินาที จะต้องได้คำศัพท์ที่กำหนดให้ถูกต้องไม่น้อยกว่า 5 ตัว ส่วนใหญ่จะเป็นคำคัพท์ภาษาฝรั่งเศสทั้งหมด
พร็อสแปร์ เมรีเม

พร็อสแปร์ เมรีเม (ฝรั่งเศส: Prosper Mérimée, ออกเสียง; 28 กันยายน ค.ศ. 1803 - 23 กันยายน ค.ศ. 1870) นักเขียนบทละคร นักโบราณคดี นักประวัติศาสตร์ และนักเขียนเรื่องสั้นชาวฝรั่งเศส ผลงานสำคัญที่ทำให้เมรีเมเป็นที่รู้จักกันดีคือนวนิยายขนาดสั้นเรื่อง “คาร์เมน” ที่ฌอร์ฌ บีแซนำไปเขียนเป็นอุปรากร ในวัยหนุ่ม เมรีเมศึกษาด้านกฎหมายและภาษาในยุโรปหลายภาษา อาทิ กรีก สเปน รัสเซีย ความเชี่ยวชาญด้านภาษาทำให้เขาเป็นผู้ริเริ่มแปลงานวรรณกรรมของรัสเซียเป็นภาษาฝรั่งเศสไว้จำนวนมาก
โรงเรียนสันป่าตองวิทยาคม

การพัฒนา

โรงเรียนพัฒนาศักยภาพของนักเรียนตั้งแต่ปี พ.ศ. 2549 จนทำให้โรงเรียนสันป่าตองวิทยาคม มีชื่อเสียงจนทำให้โรงเรียนในแถบอำเภอรอบนอกอย่างสันป่าตองวิทยาคมเป็นที่รู้จัก จากที่นักเรียนสามารถสอบเข้าโควตาพัฒนาภาคเหนือของมหาวิทยาลัยเชียงใหม่ ได้เพิ่มขึ้นเป็นจำนวนมากทุกปีและติดลำดับโรงเรียนที่มีเปอร์เซ็นต์ในการสอบเข้าโควตามหาวิทยาลัยเชียงใหม่ 20 อันดับโรงเรียนในภาคเหนือ และในวันที่ 14 กรกฎาคม พ.ศ. 2553 ครบรอบแห่งการสถาปนา 50 ปี สถานที่ในโรงเรียนสันป่าตองวิทยาคม ยังเป็นศูนย์กลางในการจัดงานและกิจกรรมต่างๆของสำนักงานเขตพื้นที่การศึกษาเชียงใหม่เขต 34 และองค์กรต่างๆ เช่น การปราศรัยของพรรคไทยรักไทย โดย พ.ต.ท.ทักษิณ ชินวัตร อดีตนายกรัฐมนตรี, งานแอ่วสันป่าตองครั้งที่ 2, งานวันวิชาการเขตและสนามสอบสถาบันทดสอบทางการศึกษาแห่งชาติ(องค์การมหาชน), เป็นสถานที่จัดงานโครงการ TO BE NUMBER ONE ในวโรกาสที่ทูลกระหม่อมหญิงอุบลรัตนราชกัญญา สิริวัฒนาพรรณวดี เสด็จเยี่ยมสมาชิก ทรงติดตามการดำเนินงานโครงการของจังหวัดเชียงใหม่และทรงเปิดชมรม TO BE NUMBER ONE และศูนย์เพื่อนใจ TO BE NUMBER ONE ของโรงเรียนสันป่าตองวิทยาคม

ตราสัญลักษณ์โรงเรียน

ไฟล์:ตราสัญลักษณ์โรงเรียนสันป่าตองวิทยาคม.jpg
เป็นตัวอักษรย่อโรงเรียนภายในแถบโค้ง เหนือแถบโค้งเป็นปรัชญาของโรงเรียน เหนือปรัชญาเป็นรูปมือสองข้างประคองอักษร ส.ว. เหนือตรา ส.ว. เป็นรัศมีหมายถึง ปัญญาที่สว่างโชติช่วง ภายในวงกลมล้อมรอบด้วยลายกนก มือสองข้างหมายถึง ความร่วมมือร่วมแรงใจของบุคลากร ในโรงเรียนชึ่งทำกิจกรรมต่าง ๆ เพื่อเป้าหมาย คือเทิดทูนสถาบันโรงเรียนให้ดำรงชื่อเสียงเกียรติยศตลอดไป
สีประจำโรงเรียน สีน้ำเงิน
ปรัชญา ปญฺญา นรานํ รตนํ ปัญญาเป็นอาภรณ์ของมนุษย์
ปณิธาน สร้างคนดีมีคุณธรรม นำความรู้สู่สังคม เป็นพลโลกที่ดี
คำขวัญโรงเรียน เป็นคนดี มีวินัย เรียนด้วยใจ ห่างไกลยาเสพติด
อักษรย่อ ส.ว.
อัตลักษณ์นักเรียน ยิ้ม ไหว้ ให้เกียรติ
เอกลักษณ์โรงเรียน รักษ์วัฒนธรรมไทย ใส่ใจสิ่งแวดล้อม
นิยาม คำว่า สืบสานเอกลักษณ์ล้านนาและความเป็นไทย
1.   ภาษาพูดล้านนา
2.   การแต่งกาย
3.   กิริยามารยาท
4.   ประเพณีท้องถิ่น เช่น ประเพณีสงกรานต์ ปอยหลวง ประเพณีแห่เทียนเข้าพรรษา
ประเพณีดำหัวปีใหม่ กิจกรรมทอดผ้าป่า ประเพณีตานตอด ประเพณียี่เป็ง
5.  อาหารล้านนา
6.  ภูมิปัญญาท้องถิ่น เช่น การทำร่ม งานแกะสลัก นิทานพื้นบ้าน พิธีกรรมต่าง ๆ

วิสัยทัศน์

1.      จัดการศึกษาอย่างมีคุณภาพตามมาตรฐานสากล
2.      พัฒนานักเรียนให้เป็นผู้นำทางวิชาการ มีสุขภาวะที่ดีรักษ์ธรรมชาติและสิ่งแวดล้อม
3.      ส่งเสริมให้ปฏิบัติตามระเบียบวินัยของโรงเรียน มีจิตสาธารณะและจิตสำนึก นำภูมิปัญญาท้องถิ่น วัฒนธรรมที่ดีงามมาใช้ในการดำเนินชีวิตตามหลักปรัชญาเศรษฐกิจพอเพียง
4.      ส่งเสริมทักษะด้านเทคโนโลยีเพื่อใช้เป็นเครื่องมือในการเรียนรู้ รู้เท่าทันกระแสโลกและการเปลี่ยนแปลง
5.      พัฒนาระบบบริหารจัดการศึกษาแบบมีส่วนร่วมทุกภาคส่วน

พันธกิจ

เป็นองค์กรคุณภาพระดับมาตรฐานสากล ก้าวทันเทคโนโลยี ภาคีร่วมพัฒนา สืบสานเอกลักษณ์ล้านนาและความเป็นไทยภายใต้วิถีพอเพียง
กีฬาเยาวชนแห่งชาติ ครั้งที่ 24

ชนิดกีฬา

มีการแข่งขันกีฬารวม 28 ชนิดกีฬา คือ กรีฑา ว่ายน้ำ ฟุตบอล (ชาย/หญิง/ฟุตซอล) วอลเลย์บอล (วอลเลย์บอล/วอลเลย์บอลชายหาด) ตะกร้อ (เซปักตะกร้อ/ตะกร้อลอดห่วง) บาสเกตบอล แฮนด์บอล ยิมนาสติก (ลีลา/ศิลป์) ลีลาศ เทนนิส เทเบิลเทนนิส ยูโด ยกน้ำหนัก เทควันโด คาราเต้ แบดมินตัน รักบี้ฟุตบอล เปตอง มวยปล้ำ เรือพาย มวยสากลสมัครเล่น มวยไทยสมัครเล่น สนุกเกอร์ หมากล้อม จักรยาน (ถนน/ลู่/ภูเขา) ยิงปืน กอล์ฟ และ กาบัดดี้
ไต้ฝุ่น 2 คม 2 พายุ

เนื้อเรื่องย่อ

ไต้ฝุ่น 2 คม 2 พายุ เป็นเรื่องราวที่กล่าวถึงเหตุการณ์ในช่วงสิ้นสุดสงครามเกาหลี (ระหว่างปีค.ศ. 1950-1953) ซึ่งมีคนหนึ่งที่หนีออกมาจากเกาหลีเหนือเขาผู้นั้นมีชื่อว่า "ชิน" ในอดีตที่ผ่านมาเขาเป็นผู้ที่มีความต้องการมาใช้ชีวิตที่เกาหลีใต้แต่ถูกทางการเกาหลีใต้ส่งตัวกลับเพราะเกรงว่าหากรับเขาเข้ามาจะส่งผลกระทบกับความสัมพันธ์ที่มีต่อประเทศจีน และครอบครัวของชินได้ถูกสังหารลง ส่งผลให้เขาเกิดความเคียดแค้นเป็นอย่างมาก ต่อมาชินได้กลายเป็นหนึ่งในสมาชิกกองโจรสลัดทางทะเล และได้ทำการปล้นเรือที่มีอาวุธนิวเคลียร์อยู่
ทางด้านเกาหลีใต้ได้ตัดสินใจส่งทหารเรือผู้หนึ่งซึ่งมีชื่อว่า "คัง เซจอง" ตามล่าชิน โดยชินได้เดินทางไปที่กรุงเทพและคังได้เริ่มทำการไล่ล่าที่สนามบินดอนเมือง เรื่อยไปจนถึงรัสเซีย จากการไล่ล่านี้เองทำให้คังได้พบกับ"ชเว มยองจู" ซึ่งใช้ชีวิตอยู่ในมุมมืดของสังคม นั่นได้ทำให้คังทราบถึงเรื่องราวที่มาของชิน ทั้งยังเกิดความเห็นใจต่อชินมากขึ้น และในการต่อสู้ครั้งสุดท้ายบนเรือบรรทุกอาวุธนิวเคลียร์ ทั้งคู่ต่างปรารถนาว่าหากชาติหน้ามีจริงขอให้เกิดมาเป็นเพื่อนรักกันแทนการเป็นศัตรูที่อยู่คนละฝ่ายจากการแบ่งแยกประเทศดังที่ผ่านมา
อีจิน

อาชีพ

อีจินเธอได้เข้าร่วมวง Fin.KL กับเพื่อนของเธอ อ็อค จู-ฮย็อน เธอได้ร้องเพลงของ Eco's "Heng Bok Han Na Reulในงานออดิชั่น และเธอก็ได้เปิดตัวภายใต้วง Fin.KL
ในปี 2002 อีจินได้เปิดตัวเป็นนักแสดงหลังจากที่เธอได้เปิดตัวเป็นนักร้องของวงFin.K.L เธอได้รับความสนใจในการแสดงของเธอได้แสดงละคร MBC's Police People และปรากฎตัวในการแสดงซิทคอมของเธอในเรื่อง Nonstop (TV series)
ในปี 2005 อีจินได้ปรากฎตัวในรายการ X-man และเธอเองก็ได้แสดงความแข็งแกร่งของตัวเธอเองในการเจริญเติบโตของ วัยรุ่น จากวันที่เธอได้เปิดตัวกับ เอฟไอเอ็น.เคแอล เช่นการแต่งกายทรงผม ในรายการ X-man อีจินเป็นที่รู้จักในการเต้นการร้อง และเธอเองก็ได้รับฉายาจากรายการ X-manว่า Ulzzang (best/pretty face) และเธอเองเวลาเกมการเลือกคู่ของตัวเธอเองและเธอเป็นที่เองก็เป็นที่สนใจต่อแขกรับเชิญผู้ชาย
ในปี 2010 อีจินได้เข้าร่วมรายการ Heroes ซึ่งเป็นการแข่งขันของ 12คน ในการแข่งแต่ละจะมีทั้งหมด 2ทีม คือ ยอดนิยม และไม่นิยมและบ้างสัปดาห์อาจะมี ทีมสูง ทีมกลาง ทีมล่างโดยในรายการนี้เธอมีบุคคลิกที่น่าเบื่อ แต่ใจดีคอยดูแลทุกคนมีจิตใจที่อบอุ่น
รอย ฮิลตัน

รอย ฮิลตัน (23 มีนาคม ค.ศ. 1943 – 6 มกราคม ค.ศ. 2019) เป็นนักอเมริกันฟุตบอล  ตำแหน่งป้องกันในเนชันแนลฟุตบอลลีก ตั้งแต่ปี ค.ศ. 1965 จนถึงปี ค.ศ. 1975
ฮิลตันเสียชีวิตเมื่อวันที่ 6 มกราคม ค.ศ. 2019 ด้วยวัยอายุ 75 ปี ซึ่งฮิลตันเป็นโรคสมองเสื่อม
ปราสาทชียง

ปราสาทชียง (ฝรั่งเศส: Château de Chillon) เป็นปราสาทที่ตั้งอยู่บนเกาะขนาดเล็กในทะเลสาบเจนีวา ประเทศสวิตเซอร์แลนด์ ตั้งอยู่บริเวณชายฝั่งทางตะวันออกเฉียงใต้ของเมืองมงเทรอในรัฐโว ไม่ปรากฏว่าปราสาทหลังนี้สร้างขึ้นเมื่อปีใด แต่เอกสารเก่าแก่ที่สุดที่ระบุถึงปราสาทหลังนี้อยู่ในปี ค.ศ. 1005 สร้างขึ้นเพื่อใช้ควบคุมเส้นทางการสัญจรระหว่างบูร์กอญกับช่องเขากร็อง-แซ็ง-แบร์นาร์ ในช่วงศตวรรษที่ 12 เป็นต้นมา ปราสาทถูกใช้เป็นที่พักผ่อนในฤดูร้อนของเคานต์แห่งซาวอย ต่อมาในศตวรรษที่ 16 ปราสาทถูกดยุกแห่งซาวอยใช้เป็นที่คุมขังพระและนักโทษทางการเมือง ในปัจจุบัน ปราสาทหลังนี้เปิดให้บุคคลทั่วไปเข้าเยี่ยมชม
หน่วยประมวลผลข้อมูลโปรแกรม

หน่วยประมวลผลข้อมูลโปรแกรม (อังกฤษ: Programmed Data Processor) หรือย่อว่า พีดีพี (อังกฤษ: PDP) เป็นรุ่นของมินิคอมพิวเตอร์สร้างและทำการตลาดโดย ดิจิตอลอีควิปเมนต์คอร์โพเรชั่น ในช่วงปี 1957 จนถึง 1990 ในชื่อ 'PDP' โดยที่หลีกเลี่ยงการจงใจใช้คำ 'คอมพิวเตอร์' เนื่องจากในช่วงแรกของ PDP เครื่องคอมพิวเตอร์ที่มีชื่อเสียงของการเป็นเครื่องจักรขนาดใหญ่ที่ซับซ้อนและมีราคาแพง และผู้ร่วมทุนที่อยู่เบื้องหลังระบบดิจิตอล โดยเฉพาะ Georges Doriot ไม่สนับสนุนระบบดิจิตอลที่พยายามจะสร้าง "คอมพิวเตอร์" คำว่า "มินิคอมพิวเตอร์" ยังไม่มีการบัญญัติไว้แทนที่ดิจิตอลใช้สายแบบเดิมของโมดูลตรรกะในการสร้าง หน่วยประมวลผลข้อมูลโปรแกรม และวัตถุประสงค์ไว้ในตลาดซึ่งไม่สามารถซื้อเครื่องคอมพิวเตอร์ที่มีขนาดใหญ่ได้
พุตโต

ที่มา

คำว่า “putto” เป็นภาษาอิตาลีที่เป็นเอกพจน์ เพศชาย พหูพจน์ใช้ “putti” ถ้าเป็นเพศหญิงใช้ “putta” แต่มิได้ใช้กันเพราะเป็นคำย่อของคำว่า “puttana” (หญิงสำส่อน) ในภาษาอิตาเลียนสมัยใหม่ “พุตโต” หมายถึง “เด็ก” และใช้ในบางกรณีเท่านั้น
ในการบรรยายทางศิลปะ “พุตโต” กล่าวถึงเป็นครั้งแรกโดยจอร์โจ วาซารี (ใน “ชีวิตศิลปิน” ค.ศ. 1550/ค.ศ. 1568)

ประวัติ

พุตโต คิวปิด และทูตสวรรค์ พบทั้งในงานศิลปะทางโลกและทางศาสนาตั้งแต่ราวคริสต์ทศวรรษ 1420 ในอิตาลี และเมื่อต้นคริสต์ศตวรรษที่ 16 ในเนเธอร์แลนด์ และเยอรมนี

การฟื้นฟูการใช้ในศิลปะสมัยฟื้นฟูศิลปวิทยา

การใช้ยุวเทพในศิลปะคลาสสิกใช้ประดับโลงหินของเด็กในคริสต์ศตวรรษที่ 2 ที่เป็นรูปทะเลาะกัน, เต้นรำ, เข้าร่วมพิธีกรรม, เล่นกีฬาและอื่นๆ การนำยุวเทพกลับมาใช้เชื่อกันว่าเริ่มโดยโดนาเทลโลในฟลอเรนซ์ในคริสต์ทศวรรษ 1420 แม้ว่าจะมีงานอื่นก่อนหน้านั้นเช่นที่เห็นในที่ฝังศพในลุกกา

การใช้ในศิลปะบาโรก

พุตโตนิยมใช้กันมากในงานตกแต่งในเยอรมนี เช่น การตกแต่งแท่นบูชา หรือแท่นเทศน์ หรือในจิตรกรรมหรือจิตรกรรมฝาผนัง ซึ่งอาจจะใช้พุตโตในการถือเครื่องไม้เครื่องมือหรือเครื่องตกแต่ง
การศึกษานอกระบบ

การศึกษานอกระบบ (อังกฤษ: Non-formal Education) หรือการศึกษานอกระบบโรงเรียนเป็นการศึกษาที่มีการจัดหลักสูตร ระยะเวลาในการเรียนและการวัดและประเมินผลยืดหยุ่นสอดคล้องกับสภาพและความต้องการของผู้เรียน โดยไม่เป็นการจำกัด อายุ รูปแบบการเรียนการสอนหรือสถานที่ สำหรับประเทศไทยมีการจัดการเรียนการสอนรูปแบบการศึกษานอกโรงเรียนอยู่เป็นจำนวนมาก โดยนิยมจัดตั้งศูนย์การเรียนรู้ชุมชนหรือศูนย์การเรียนรู้นอกระบบโรงเรียน เพื่อให้ประชาชนเข้ามาเรียนรู้ได้ โดยภายในศูนย์จะมีอาจารย์ประจำและอาจารย์อาสาสมัครเป็นผู้จัดกิจกรรมการเรียนการสอน สำหรับการศึกษารูปแบบนี้เป็นหนึ่งในรูปแบบการศึกษาหนึ่งในสามรูปแบบหลักตามการจัดขององค์การเพื่อความร่วมมือทางเศรษฐกิจและการพัฒนา ซึ่งแบ่งการศึกษาออกเป็น การศึกษาในระบบ การศึกษานอกระบบและการศึกษาตามอัธยาศัย 
นอกจากนี้ยังมีการเรียนต่อต่างประเทศ เป็นทางเลือกอีกรูปแบบหนึ่งของการศึกษานอกระบบ ในปัจจุบัน ผู้ปกครองหลาย ๆ คน นิยมส่งบุตรหลานออกนอกระบบการศึกษาไทยเพื่อให้ได้รับความรู้จากต่างประเทศมาพัฒนาประเทศ
นายสุขวิช รังสิตพลประกาศจัดตั้ง751ศูนย์ 75 จังหวัด ในปี2538-2540 ตามบันทึก ยูเอสโก
http://unesdoc.unesco.org/images/0011/001135/113535Eo.pdf
มด อุบลมณี

ประวัติ

มด อุบลมณี มีชื่อและนามสกุลจริงว่า มัลลิกา กิ่งแก้ว หรือ มด ลูกสาวคนเดียวของ ครูจำเนียร กิ่งแก้ว บ้านป่าข่า ตำบลนาคำ อำเภอเขื่องใน จังหวัดอุบลราชธานี ในหลายเวทีการประกวดรู้จักเธอในฐานะตัวจริงคนหนึ่ง พ่อ-แม่ฟูมฟักนำมาฝากครูสลา คุณวุฒิ ตั้งแต่เรียนชั้น ป.5 รอเวลาจนเรียนจบปริญญาตรีจาก ม.รามคำแหง จึงบรรจุเป็นน้องใหม่ไต่ดาวคนต่อมา และด้วยลีลาการร้องที่โดดเด่น และเคยเป็นนางไห ในวงโปงลางของโรงเรียนนารีนุกูล จังหวัดอุบลราชธานี เมื่อสมัยเรียนมัธยม ครูสลาจึงให้นามในการร้องเพลงว่า มด อุบลมณี ในชุดนี้เธอร้องเพลง ลบเบอร์ลบใจ ที่น้องใหม่ฯ ผู้พี่ ภู ศรีวิไล เขียนให้ และอีกเพลง คือ นาฬิการวงข้าว ที่ครูสลา คุณวุฒิ เขียนเพื่อเปิดช่องโชว์ลูกคออีสาน และออกลีลาร่ายรำอย่างเต็มที่
มด อุบลมณี เริ่มเป็นนักร้องลูกทุ่งหญิงในสังกัด แกรมมี่โกลด์  ในเครือจีเอ็มเอ็ม แกรมมี่ ตั้งแต่ปี พ.ศ. 2550 มีผลงานเพลงออกมาหลายเพลงและอัลบั้มพิเศษ แต่ในปี พ.ศ. 2556 มด อุบลมณี ได้หมดสัญญากับทาง แกรมมี่โกลด์  หลังจากนั้นเธอตัดสินใจเรียนต่อปริญญาโท แต่ในระหว่างนั้นได้มีโอกาสทัวร์คอนเสริตร้องเพลงในต่างประเทศจนรู้จักกับเจ้าของค่ายเพลงเอ็มอีจี มิวสิก เอ็นเตอร์เทนเมนท์ จึงชวนเธอเซ็นสัญญาและมด อุบลมณี ก็เป็นนักร้องในสังกัดค่ายมิวสิคเอ็นเตอร์เทนเมนท์ กรุ๊ป

รวมใจทุกคู่...แด่ครูสุลา

1.หัวใจคิดฮอด ร้องคู่กับ ภู ศรีวิไล
ทากาโนะ โนะ นีงาซะ

ทากาโนะ โนะ นีงาซะ (ญี่ปุ่น: 高野新笠 Takano no Niigasa ; เกิดราว: พ.ศ. 1263 — ตาย: พ.ศ. 1333) หรือ ทากาโนะ โนะ อาโซมิ (ญี่ปุ่น: 高野朝臣 Takano no Asomi ) เป็นพระสนมในจักรพรรดิโคนิง และเป็นพระราชชนนีในจักรพรรดิคัมมุ

การกล่าวถึง

ในปี พ.ศ. 2544 สมเด็จพระจักรพรรดิอะกิฮิโตะ ทรงตรัสว่า "ในส่วนตัวของข้าพเจ้าได้มีความสัมพันธ์ทางเครือญาติกับเกาหลี ซึ่งได้บันทึกไว้ในพงศาวดารญี่ปุ่นที่ว่าพระราชชนนีในจักรพรรดิคัมมุ [คือ พระสนมนีงาซะ] เป็นว่านเครือของกษัตริย์มูรย็องแห่งแพ็กเจ" ถือเป็นครั้งแรกที่องค์จักรพรรดิแห่งญี่ปุ่นทรงมีพระราชดำรัสต่อสาธารณชนว่ามีเชื้อสายเกาหลีในพระราชวงศ์ ตามที่ปรากฏในโชกุ นิฮงงิ (続日本紀) ระบุไว้ว่า พระสนมนีงาซะเป็นผู้สืบสันดานชั้นที่ 10 ของเจ้าชายจุนดา พระราชโอรสในพระเจ้ามูรย็องแห่งแพ็กเจ (ฮันกึล: 무령왕; ฮันจา: 武寧王) ที่สิ้นพระชนม์ในญี่ปุ่นเมื่อปี พ.ศ. 1056
รถจักรไอน้ำแพรรี่ C58

ประวัติ

ระหว่างสงครามโลกครั้งที่ 2 กรมรถไฟหลวงได้ประสบความเสียหายในบริภัณฑ์รถไฟและสิ่งปลูกสร้างเป็นอย่างมาก เมื่อสงครามได้ยุติลง จึงปรากฏว่ากรมรถไฟขาดแคลนรถจักรและล้อเลื่อนที่จะมาใช้การรับใช้ประชาชนตามสถานะเดิมต่อไป ดังนั้นในปี พ.ศ. 2489 ด้วยความเอื้อเฟื้อของสหประชาชาติได้จำหน่ายรถจักรไอน้ำที่เหลือใช้จากสงครามให้แก่กรมรถไฟจำนวน 68 คัน (รุ่นเลขที่ 380-447) เพื่อบรรเทาการขาดแคลนดังกล่าว รถจักรเหล่านี้เป็นชนิดมิกาโด (2-8-2) ซึ่งเรียกกันโดยเฉพาะในวงการของสหประชาชาติว่ารถจักร “แมคอาเธอร์” เป็นรถจักรที่สร้างโดยบริษัทต่างๆ ในสหรัฐอเมริกา ตามรายการจำเพาะที่กำหนดขึ้นโดยทางการทหารแห่งสหรัฐ
นอกจากนี้ยังได้รับรถจักรที่เหลือใช้จากสงครามของฝ่ายญี่ปุ่น ซึ่งนำมาใช้การในเอเซียอาคเนย์นี้ 50 คัน คือ รถจักรญี่ปุ่น รุ่นเลขที่ 701-746 (C-56) และ รุ่นเลขที่ 761- 764 (C-58)และเป็นรถจักรของการรถไฟสหพันธรัฐมลายู ซึ่งฝ่ายญี่ปุ่นนำมาใช้การในประเทศไทยระหว่างสงครามอีก 18 คัน คือรุ่นเลขที่ 801 (เจ้าของเดิมเรียกว่ารุ่น "P")